作者:李群玉
標題:送鄭子寬棄官東遊便歸女幾
內容:八月湖浸天，揚帆入秋色。岷峨雪氣來，寒漲瀟湘碧。子真冥鴻志，不逐籠下翼。九女疊雲屏，於焉恣棲息。新詩山水思，靜入陶謝格。困醉松花春，追攀紫煙客。相逢十年舊，嚬笑等歡慽。一飯玉露蔬，中腸展堆積。停食不盡意，傾意悵可惜。雲水一分飛，離憂洞庭側。回車三鄉路，仙菊正堪摘。寄謝杜蘭香，何年別張碩。